text: 19-årig skal syv år i fængsel for drabsforsøg 
  26 juni 2017 kl. 12.46
  Mandag blev en 19-årig mand idømt syv års fængsel for drabsforsøg og våbenbesiddelse. Det skete efter han i august skød en 29-årig mand i lårene og brystet. 
  I august blev en 29-årig mand skudt i lårene og brystet i Sønderborg. I dag blev den 19-årige gerningsmand idømt syv års fængsel for drabsforsøg og våbenbesiddelse ved Retten i Sønderborg.
  Den 20. august 2016 om eftermiddagen udviklede der sig i et område med boligblokke på Koralvej i Sønderborg skænderier mellem forskellige personer. Efter det løb den dømte 19-årige hen i en lejlighed, hentede en pistol og affyrede den derefter mod en 29-årig mand, der blev ramt af flere skud og var i livsfare.
  Den 29-årige mand blev reddet fra forblødning og er i dag uden for livsfare.
  11 dage efter skudepisoden blev gerningsmanden anholdt i Marseille i Frankrig og bragt til Danmark.
  